Addysg, Cymru Enwi a chychwyn 1 1 Enw’r Rheoliadau hyn yw Rheoliadau Deddf Addysg Drydyddol ac Ymchwil (Cymru) 2022 (Dynodi Darparwyr) 2024. 2 Daw’r Rheoliadau hyn i rym ar 11 Tachwedd 2024. Dehongli 2 Yn y Rheoliadau hyn— mae i “ addysg drydyddol ” (“ tertiary education ”) yr ystyr a roddir gan adran 144(1) o Ddeddf 2022; mae i “ darparwr cofrestredig ” (“ registered provider ”) yr ystyr a roddir gan adran 144(1) o Ddeddf 2022; ystyr “ Deddf 2022 ” (“ the 2022 Act ”) yw Deddf Addysg Drydyddol ac Ymchwil (Cymru) 2022; ystyr “ dogfennau llywodraethu ” (“ governing documents ”) yw— yn achos darparwr addysg drydyddol sy’n gwmni, ei femorandwm a’i erthyglau cymdeithasu; mewn unrhyw achos arall, dogfen sy’n darparu ar gyfer cyfansoddiad y darparwr a’i redeg; ystyr “ Fframwaith Credydau a Chymwysterau Cymru ” (“ the Credit and Qualifications Framework for Wales ”) yw’r ddogfen sy’n dwyn y teitl hwnnw a gyhoeddir gan Weinidogion Cymru, fel y mae’n cael ei diweddaru o bryd i’w gilydd, ac sy’n cynnwys disgrifiadau o lefelau cymwysterau; ystyr “ rheoleiddiwr elusennau ” (“ charity regulator ”) yw’r Comisiwn Elusennau, Swyddfa Rheoleiddiwr Elusennau’r Alban neu Gomisiwn Elusennau Gogledd Iwerddon. Gwneud cais am ddynodiad yn sefydliad 3 1 Rhaid i gais gan ddarparwr addysg drydyddol am ddynodiad yn sefydliad o dan adran 83 o Ddeddf 2022 gael ei wneud yn ysgrifenedig a rhaid iddo gynnwys— a enw a phrif gyfeiriad yr ymgeisydd; b unrhyw enwau eraill y mae’r ymgeisydd yn gweithredu odanynt; c copi o ddogfennau llywodraethu’r ymgeisydd; d os mai elusen yw’r ymgeisydd, yr wybodaeth a bennir ym mharagraff (2); e yr wybodaeth a bennir ym mharagraff (3). 2 Rhaid i ymgeisydd sy’n elusen ddarparu ei rif cofrestru elusen, a’r rheoleiddiwr neu reoleiddwyr elusennau y mae wedi ei gofrestru gydag ef neu gyda hwy neu’r rheswm pam nad yw cofrestriad o’r fath yn ofynnol. 3 Rhaid i gais gynnwys— a disgrifiad o’r addysg drydyddol y mae’r ymgeisydd yn ei darparu yng Nghymru, gan gynnwys lefelau’r cyrsiau, drwy gyfeirio at Fframwaith Credydau a Chymwysterau Cymru; b disgrifiad o’r dyfarniadau y caniateir iddynt gael eu rhoi i bersonau sy’n ymgymryd ag addysg drydyddol yr ymgeisydd; c nifer y personau sy’n ymgymryd ag addysg drydyddol yr ymgeisydd ar ddyddiad y cais, a faint ohonynt sy’n gwneud hynny yng Nghymru; d y lleoliadau lle y mae’r ymgeisydd yn darparu addysg drydyddol; e cyfeiriad unrhyw wefan a gynhelir gan yr ymgeisydd mewn cysylltiad â’i ddarpariaeth o addysg drydyddol; f copi o unrhyw brosbectws a gyhoeddir gan yr ymgeisydd mewn cysylltiad â’i ddarpariaeth o addysg drydyddol. Tynnu dynodiad yn ôl 4 1 Wrth benderfynu pa un ai i dynnu dynodiad yn ôl, rhaid i Weinidogion Cymru ystyried unrhyw gais y mae darparwr wedi ei wneud i dynnu ei ddynodiad yn ôl. 2 Os yw Gweinidogion Cymru yn tynnu dynodiad darparwr yn ôl, rhaid iddynt roi hysbysiad ysgrifenedig i’r darparwr sy’n cynnwys y rhesymau dros y penderfyniad a’r dyddiad y mae’r tynnu’n ôl yn cymryd effaith. 5 Ni chaiff Gweinidogion Cymru dynnu dynodiad darparwr yn ôl— a tra ei fod yn ddarparwr cofrestredig, neu b tra nad yw’n ddarparwr cofrestredig mwyach ond ei fod yn cael ei drin fel pe bai’n dal i fod yn ddarparwr cofrestredig at unrhyw ddiben. Vikki Howells Y Gweinidog Addysg Bellach ac Uwch, o dan awdurdod Ysgrifennydd y Cabinet dros Addysg, un o Weinidogion Cymru 6 Tachwedd 2024